**UPUTA ZA IZRADU OBRAZLOŽENJA OPĆEG DIJELA FINANCIJSKOG PLANA PRORAČUNSKOG KORISNIKA**

Sukladno Zakonu o proračunu (NN 144/21), financijski plan proračunskog korisnika sadrži kao i proračun – opći dio, posebni dio te obrazloženje općeg i posebnog dijela financijskog plana za trogodišnje razdoblje.

U obrazloženju općeg dijela financijskog plana proračunskog korisnika daje se opća slika financijskog plana kroz obrazloženje ukupnih prihoda, primitaka, rashoda, izdataka, te obrazloženje prenesenog viška ili manjka prihoda nad rashodima iz prethodne i u sljedeću godinu, u slučaju da isti postoji.

**PRIHODI I PRIMICI**

U ovom dijelu potrebno je obrazložiti ukupno planirane prihode i primitke. Iz obrazloženja prihoda mora biti razvidno iz kojih se izvora financiranja isti ostvaruju i u kojem iznosu se očekuje ostvarenje istih u narednom trogodišnjem razdoblju. Nadalje, ukoliko je došlo do promjena u odnosu na dinamiku iz prethodnih razdoblja na način da se pojedini prihodi povećavaju/smanjuju ili se očekuje novi prihod odnosno ukidanje postojećeg, isto je potrebno obrazložiti u ovom dijelu.

U slučaju da korisnik u svom financijskom planu planira primitke potrebno je obrazložiti o kakvom se zaduživanju radi, tko je davatelj zajma, razdoblje zajma te za koju namjenu će se isti utrošiti.

**RASHODI I IZDACI**

U ovom dijelu potrebno je obrazložiti ukupno planirane rashode i izdatke, na što se odnose oni najznačajniji te na što se odnose najveće promjene u odnosu na prethodno razdoblje. Također, potrebno je istaknuti najveće kategorije planiranih rashoda i izdataka, na koje se programe ili projekte odnose, jesu li sredstva primjerice planirana za provedbu nekog novog propisa ili mjere. Napominjemo da je u ovom dijelu potrebno ukratko izdvojiti samo najznačajnija sredstva, a detaljno obrazloženje po aktivnostima i projektima daje se kao i do sada u obrazloženju posebnog dijela financijskog plana.

**PRENESENI VIŠAK ILI PRENESENI MANJAK PRIHODA NAD RASHODIMA**

U ovom dijelu potrebno je obrazložiti preneseni višak odnosno manjak sredstava iz prethodne ili u sljedeću godinu, ukoliko proračunski korisnik ima planirane ove kategorije. Dakle, potrebno je obrazložiti o kojim se sredstvima radi te iz obrazloženja mora biti razvidno koji prihodi su i zašto ostali neutrošeni u prethodnom razdoblju i u koju svrhu se planiraju potrošiti. Na isti način potrebno je obrazložiti i sredstva koja se planiraju prenijeti u sljedeću godinu.